<classify> MAMLAKA ya Mawasiliano Tanzania TCRA imesema kuwa mawasiliano ya simu za kimataifa yanayoingia nchini kwa njia za wizi, yamepungua kutoka asilimia 65 mwaka 2013 hadi kufi kia chini ya asilimia 10 kwa mwaka jana.Akitoa taarifa mbele ya Kamati ya Kudumu ya Bunge ya Hesabu za Serikali PAC, jijini Dar es Salaam jana, Mkurugenzi Mkuu wa TCRA, James Kilaba alisema mafanikio hayo yametokana na Mfumo wa Kuratibu na Kusimamia Mawasiliano ya Simu TTMS.Kilaba alisema katika kipindi cha kuanzia Oktoba, 2013 hadi Novemba 2018 kupitia mfumo huo wa TTMS wamekusanya zaidi ya Sh bilioni 348 kutoka kwa watoa huduma kama mapato kwa simu za kimataifa zinazoingia na kuishia hapa nchini. Alifafanua kuwa kati ya fedha hizo watoa huduma walipata zaidi ya Sh bilioni 184.9, mkandarasi aliyetengeneza mfumo huo Sh bilioni 53, TCRA ilipata zaidi ya Sh bilioni 13 huku serikali ilipata Sh bilioni 95 ambapo kati ya hizo hazina zilipelekwa Sh bilioni 84.5 na Tume ya Sayansi na Teknolojia COSTECH ilipata Sh bilioni 11.4.Kiasi hiki kiliwasilishwa Costech kwa ajili ya Mfuko wa Taifa wa Maendeleo ya Sayansi na Teknolojia na ilikuwa kwa mujibu wa kanuni za TTMS za mwaka 2013 ambazo zilifanyiwa marekebisho mwaka 2018 ambapo sasa zinaelekeza kuwa fedha zilizokuwa zinapelekwa huko zipelekwe hazina moja kwa moja, alisema Kilaba. Alisisitiza kuwa Sh bilioni nane zilipatikana kupitia faini kwa wale waliopatikana na hatia mahakamani kwa makosa ya kuingiza simu za Kimataifa nchini kwa njia zisizo rasmi.Aliongeza kuwa kwa sasa hakuna ulaghai kwa simu za ndani kwa kuwa watoa huduma wana mifumo thabiti ya kusimamia mitandao yao. Aidha alisema moduli ya mfumo wa TTMS inayowezesha kutambua taarifa za laini za simu na namba tambulishi za vifaa vya mawasiliano imewezesha kuzifungia simu 1,682.667 zilizokuwa zikitumika kwenye mitandao mbalimbali.Kwa mujibu wa Kilaba, kuzingatia mabadiliko ya teknolojia yanayotokea kila mara, mfumo huo utaendelea kuboreshwa zaidi kwa kuongezewa wigo ili uweze kusimamia mawasiliano yanayotumia data kutoa huduma mbadala za simu za sauti na jumbe fupi kwa lengo la kuongeza mapato ya serikali.Mwenyekiti wa bodi ya TCRA, Dk Jones Kilimbe alisema sekta ya mawasiliano kwa sasa inachangia asilimia 9.8 ya pato la taifa kutoka asilimia 8.3 mwaka 2016, hivyo ni muhimu TCRA kuendelea kuboresha mfumo huo ili kuongeza mapato. Mwenyekiti wa Kamati ya PAC, Nagy Kaboyoka alisema wamejionea kwa macho mfumo huo jinsi unavyodhibiti mianya yote ya utoroshaji wa fedha za serikali zinazotokana na mawasiliano ya simu za kimataifa.  <topic>: kitaifa 